**REGULAMENT**

**privind evidența cotizațiilor și donațiilor partidelor politice**

1. Regulamentul privind evidența cotizațiilor și donațiilor partidelor politice (în continuare – Regulament) este elaborat în baza art.25 alin.(1), lit.a) și b), art.27 alin.(1) al Legii privind partidele politice nr.294-XVI din 21.12.2007 și art.11 alin.(2) lit.a) al Legii contabilității nr.113-XVI din 27.04.2007.

1. **SCOPUL ȘI DOMENIUL DE APLICARE**

2. Scopul Regulamentului constă în descrierea modului de încasare, evidență și de prezentare a informațiilor privind cotizațiile membrilor de partid și a donațiilor.

3. Prevederile Regulamentului se aplică tuturor partidelor politice înregistrate în Republica Moldova și organizaţiilor social-politice cu statut de persoană juridică ale cetăţenilor Republicii Moldova cu drept de vot.

1. **MĂRIMEA COTIZAȚIILOR ȘI DONAȚIILOR**

4. Mărimea cotizațiilor de membru și a donațiilor, precum și periodicitatea de achitare a acestora se stabilește de către partidele politice în statut cu respectarea prevederilor legislației în vigoare.

1. **CONTABILITATEA COTIZAȚIILOR DE MEMBRU ȘI A DONAȚIILOR**

5. Partidele politice ţin contabilitatea şi întocmesc rapoarte financiare în conformitate cu principiile fundamentale şi regulile stabilite în Legea contabilităţii nr.113-XVI din 27.04.2007, standardele de contabilitate, planul de conturi contabile şi alte acte normative, inclusiv Indicațiile metodice privind particularitățile contabilității în organizațiile necomerciale, aprobate prin Ordinul Ministrului Finanțelor nr.158 din 06.12.2010.

6. Partidele politice sunt obligate să perfecteze documente primare, să aplice conturi contabile, să întocmească registre contabile şi rapoarte financiare în conformitate cu prevederile Legii contabilităţii nr.113-XVI din 27.04.2007 şi a altor acte normative pentru sumele încasate sub formă de cotizații de membru sau donații și alte surse de finanțare prevăzute de legislație.

7. Cotizațiile de membru și donațiile se contabilizează analitic în funcție de tipul acestora, membru, donator, tipul activelor primite etc.

1. **MODUL DE ÎNCASARE, EVIDENȚĂ ȘI DE PREZENTARE A INFORMAȚIILOR PRIVIND COTIZAȚIILE DE MEMBRU ȘI DONAȚIILE**

8. Operaţiunile de încasări (intrări) a mijloacelor financiare (activelor) primite de către organizațiile teritoriale ale partidelor politice sub formă de cotizații de membru sau donații de la persoane fizice și/sau juridice se efectuează:

- prin virament în conturile bancare deschise la băncile licențiate din Republica Moldova, în monedă națională și/sau valută străină în cazurile prevăzute de legislația valutară;

- în numerar la sediul organizațiilor primare, raionale sau republicane ale partidelor politice în monedă națională;

- în natură la locul stabilit în actul de primire-predare.

9. La încasarea (intrarea) cotizației de membru sau primirea donației este necesară identificarea membrului de partid/donatorului prin verificarea numelui, prenumelui/denumirii entității și codului personal/fiscal.

10. Se interzice persoanelor juridice care, la data efectuării donaţiei, au datorii cu taxele și impozitele de toate tipurile mai vechi de 60 de zile, să facă donaţii partidelor politice, cu excepţia situaţiei când au de recuperat sume mai mari decât datoria proprie.

11. La efectuarea donaţiei, partidul politic are obligaţia de a solicita persoanei juridice donatoare prezentarea unei declaraţii pe propria răspundere privind respectarea condiţiei prevăzute la pct.10.

12. Este interzisă acceptarea sub orice formă, directă sau indirectă, de către partidele politice, a donaţiilor de bunuri materiale/numerar sau prestarea de servicii gratuite făcute cu scopul evident de a obţine un avantaj economic ori politic sau cu încălcarea dispoziţiilor pct.11.

13. Nu sunt considerate donaţii activităţile prestate pe bază de voluntariat în condiţiile legii.

14. În cazul încasării sumelor cotizațiilor de membru în numerar, organizațiile teritoriale ale partidelor politice care încasează efectiv cotizația vor confirma încasarea în carnetul de membru și totodată vor ține evidența în Registrul Cotizațiilor de membru. Modelul Registrului cotizațiilor de membru este prezentat în anexa nr.1 la Regulament.

15. În cazul încasării sumelor donațiilor în numerar, organizațiile teritoriale ale partidelor politice vor întocmi documente primare în conformitate cu pct.11 al Normelor pentru efectuarea operațiunilor de casă în economia națională a Republicii Moldova, aprobate prin Hotărîrea Guvernului nr.764 din 25.11.1992.

16. Sumele cotizațiilor de membru și donațiilor încasate în contul bancar sunt confirmate prin documente primare întocmite de instituțiile financiare care au încasat și au efectuat viramentul.

17. În cazul primirii donațiilor în natură, organizațiile teritoriale ale partidelor politice vor întocmi actul de primire-predare cu respectarea elementelor obligatorii unui document primar stabilite de Legea contabilității nr.113-XVI din 27.04.2007.

18. Donațiile primite în natură de la persoane juridice vor fi însoțite de documente primare cu regim special (factura).

19. Cotizațiile de membru încasate (intrate) și donațiile primite se înregistrează în contabilitatea partidelor politice conform prevederilor Indicațiilor metodice privind particularitățile contabilității în organizațiile necomerciale, aprobate prin Ordinul Ministrului Finanțelor nr.158 din 06.12.2010.

20. Donațiile primite sunt înregistrate în Registrul donațiilor. Modelul Registrului donațiilor este prezentat în anexa nr.2 la Regulament.

21. Registrele sunt editate de către partidele politice, șnuruite, paginate, ștampilate și semnate de către persoanele responsabile. Evidența registrelor emise și transmise organizațiilor republicate, raionale și primare se ține de către serviciul contabil al partidelor politice.

22. Informația în registre se introduce pe măsura încasării (intrării) cotizațiilor de membru sau a donațiilor.

23. Registrele servesc bază pentru evidența analitică și înregistrarea în contabilitate a cotizațiilor de membru și a donațiilor.

24. Registrele pot fi ținute în formă electronică cu imprimarea acestora și semnarea la data autentificării și transmiterii informației către organizațiile raionale și republicane.

25. Pentru necesități interne, partidele politice pot elabora registre, fișe personale și alte documente primare pentru evidența cotizațiilor de membru și a donațiilor, cu respectarea cerințelor obligatorii privind elementele documentelor primare stabilite de Legea contabilității nr.113-XVI din 27.04.2007.

26. Informațiile privind cotizațiile de membru și donațiile, înregistrate în registrele corespunzătoare sunt totalizate lunar de către organizațiile republicate în baza copiilor autentificate prin semnătura persoanei responsabile și ștampilă transmise de către organizațiile raionale și primare.

27. Partidele politice desemnează prin documente interne persoane responsabile de încasarea (intrarea) cotizațiilor de membru, primirea donațiilor și ținerea registrelor aferente.